Il 40% de
popolazion de Letonie e à il rus tant che lenghe mari, ma la uniche
lenghe uficiâl dal paîs e je chê letone. Bielzà cul 2004 si veve
inviât une riforme scolastiche che e mantignive i istitûts
bilengâi, ancje se cul oblic di no doprâ il rus tant che lenghe
veicolâr par plui dal 40% des materiis. Cumò il guvier al intint
sbassâ ancjemò cheste cuote par rivâ a di un 80% di insegnament
par leton e di un 20% par rus. Cheste gnove riforme e à jevât però
cetantis protestis de bande de popolazion russofone. Su la cuistion e
je intervignude cumò ancje la prime ministre Laimdota Straujuma che
e à dite che la leç su la scuele no sarà cambiade. La declarazion,
in realtât, no mude la sostance, dal moment che nol covente cambiâ
la normative par sbassâ il numar des materiis insegnadis par rus che
a saran dome chês leadis a lenghe, culture e storie russe. Ducj chei
altris insegnaments a varan di passâ in maniere graduâl al leton,
intant che i professôrs des scuelis bilengâls a saran clamâts a
davuelzi gnûfs cors di formazion par adatâsi a cheste situazion.
Vuê come vuê a son un centenâr lis scuelis de Letonie là che si
dopre sei il rus che il leton.
Font:
ITAR-TASS, 12/05/14
fra_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn lmo_Latn